als_Latn dik_Latn sag_Latn
Premtimet e kandidatëve gjatë fushatës parazgjedhore, po i sheh si të përgjithësuara analisti Artan Muhaxhiri, përderisa për liderët e partive politike ka thënë që janë treguar të papërgatitur për këtë fushatë.
Sipas Muhaxhirit, plan-programet e partive politike duhet të jenë të sakta dhe specifike, në mënyrë që të krijohet një garë konstruktive në mes të programeve të detajizuara të partive politike.
“Detajizimi i plan-programeve do të ishte i mirë për qytetarët, do të krijonte një garë konstruktive, garë në mes të plan-programeve të detajizuara të partive politike. Me premtime të përgjithësuara nuk mund të kërkohet llogaridhënie. Është e drejtë e qytetarëve që të dinë saktësisht kur do të realizohet një projekt i caktuar. Kur lideri e premton saktë një projekt dhe e realizon, ajo i jep besueshmëri dhe ka të drejtën morale të kërkojë besimin e qytetarëve, ngaqë ka një ‘background’ pozitiv të premtimeve të realizuara”, ka thënë Artan Muhaxhiri në një intervistë në Zonën Zgjedhore të Klan Kosovës.
Sa i përket premtimeve për rritjen e pagave dhe ngritjen e buxhetit, Muhaxhiri ka thënë që edhe këto duhet të konkretizohen.
Tutje ai ka vënë në pah mungesën e projekteve konkrete në fushat e arsimit, shëndetësisë, drejtësisë, kulturës, etj.
“Vetëm premtimet për rritjen e rrogave apo e buxhetit nuk janë të mjaftueshme, ngaqë duhet të ketë premtime konkrete edhe në shëndetësi, sport, drejtësi, arsim dhe kulturë. Nuk ka planifikime të detajshme për hapat që do t’i ndërmarrë qeveria e ardhshme në këto sfera”.
“Asnjë prej dy koalicioneve nuk ka plan se si do ta realizojë ballafaqimin me probleme të mëdha. Është një zhgënjim i madh përgjithësisht – pa marrë parasysh kush do të qeverisë”, deklaroi Artan Muhaxhiri.
Muhaxhiri ka vënë në pah edhe problemet me votuesit, duke thënë që do të duhet të ishin me kërkues dhe me ndëshkues, gjë që do të ndikonte në kualitetin e kulturës politike në përgjithësi, si dhe në llogaridhënien e politikanëve.
als_Latn als_Latn als_Latn als_Latn als_Latn als_Latn als_Latn als_Latn